गुवाहाटी , 8 अक्टबरःआसाम पुलिस बिफाननि एस आइ साख्रि थिसन्थाय गेनाखान्थिनि गाहाय दायनिगिरि आसाम पुलिसनि बारग' डिआइजि पि के दत्तखौ गेनाखान्थि खालामनायनि सायाव सोंनाय - फिन्नाय खालामनो 6 साननि थाखाय सिआइडिया गावनि आवथायाव लाबाय । सिआइडिया पि के दत्तखौ 7 साननि थाखाय गावसिनि आवथायाव लानो हास्थादोंमोन नाथाय कामरुप ( मेट्र ) जिल्लानि सिफ जुडिसियेल मेजिस्ट्रेटनि बिजिरसालिया दत्तखौ 6 साननि थाखाय सिआइडिनि जिम्मायाव दैथायहरो । सिआइडिनि सोंनाय - फिन्नाय खालामनायनि सिगां बिजिरसालिया दत्तखौ गुवाहाटी मेडिकल कलेज देहा फाहामसालियाव देहा आन्जाद खालामनो थाखाय बिथोन होनाय जादों । मख'नाय जायोदि , बारग' डिआइजि पि के दत्तआ आसाम पुलिस बिफाननि एस आइ साख्रि होनायनि मुङाव गोबां बिजाथिफोरनिफ्राय रां लानायनि दायाव मंगलबारखालि भारत - नेपाल सिमा ओन्सोल काकारभितायाव खाजादोंमोन । आसाम पुलिसनि मोनसे हान्जाया मंगलबारखालि दत्तखौ थोंजों आसामयाव लानानै फैयो । दत्तखौ आसाम पुलिसनि सिआइडिया गसर थिसन्नाय 21.20 आइपिसि सेक्सन 120 ( बि ) , 409 आर डब्लिउ 66 ( बि ) नि सिङाव खानाय जादों । मख'जाथावदि , बे साख्रि थिसन्थाय गेनाखान्थिजों लोब्बा थानाय गोबां दायनिगिरिफोरखौ दासिम पुलिसआ खानो हाबाय । 
बारग' डिआइजि पि के दत्तखौ 6 साननि थाखाय सिआइडिनि जिम्मायाव लाखिबाय